Tayson Fyurining promouteri Vladimir Klichko bilan revansh jangi o‘tkazilishini aytdi

O‘ta og‘ir vaznda nufuzli versiyalar bo‘yicha jahon chempionligining uchta unvonini qo‘lga kiritgan bokschi Tayson Fyurining promouteri Mik Xenessi ukrainalik Vladimir Klichko bilan revansh jangi britaniyalik bokschining navbatdagi jangi bo‘lishini aytdi, deb yozadi “TASS”.

“Vladimir Klichko bilan revansh-match Tayson Fyurining navbatdagi jangi bo‘lishi aniq”, — dedi Xenessi SkySports telekanaliga bergan intervyusida.
Yanvar oyida Britaniyaning The Daily Star nashri revansh jangi 7-may kuni bo‘lib o‘tishini va Londonda, Manchesterda yoki Germaniyada o‘tkazilishi mumkinligini ma’lum qilgan edi.
2015-yil noyabrida Germaniyadagi 12 raundli jangda britaniyalik ochkolar bo‘yicha Klichko ustidan g‘alaba qozongan hamda Xalqaro boks federatsiyasi (IBF), Jahon boks tashkiloti (WBO) va Jahon boks assotsiatsiyasi (WBA) versiyalari bo‘yicha jahon chempioni unvonlarini qo‘lga kiritgan edi.
Keyinroq britaniyalik IBF versiyasi bo‘yicha chempionlikdan mahrum etildi, bunga unvonga da’vogar ukrainalik Vyacheslav Glazko bilan jang qilishdan bosh tortish va Klichko bilan revansh-match o‘tkazish haqidagi kelishuv sabab bo‘ldi.